google/wiki40b huggingface dataset:
Ρούσος Κούνδουρος

Βιογραφικά στοιχεία

Γεννήθηκε κοντά στα Σφακιά, στον Εμπρόσγιαλο (σημερινή Χώρα Σφακίων), το 1823 και πατέρας του ήταν ο Ιωάννης Κούνδουρος. Από νέος αναμείχθηκε στο εμπόριο, ακολουθώντας τα βήματα του πατέρα του, αλλά και άλλων συγγενών του, φτάνοντας να αποκτήσει δικό του καράβι. Έγινε δε πρόεδρος εμπορικής εταιρείας με έδρα το Ηράκλειο, δραστηριότητες τις οποίες εγκατέλειψε πριν την επανάσταση του 1966, όταν ασχολήθηκε με την πολιτική.
Εκλέχθηκε κατ' επανάληψη πληρεξούσιος Σφακίων, από την αρχή της επανάστασης του 1866 και συμμετείχε στην Επαναστατική Συνέλευση. Πήρε επίσης τη θέση του «γενικού διοικητικού συμβούλου». Σαν οπλαρχηγός λάμβανε μέρος σε μάχες για την επανάσταση της Κρήτης, την πολιορκία του Καστελλίου Κισσάμου, στα Σφακιά αλλά και αλλού και στην Κρητική Επανάσταση (1866-1869), αλλά και στην Κρητική Επανάσταση (1897-1898).

Οικογένεια

Πατέρας του ήταν ο Ιωάννης Κούνδουρος. Είχε παντρευτεί την Μαρία Μανουσέλη, κόρη του Καλλικρατιανού Ανδρέα Μανουσέλη και απέκτησαν οκτώ παιδιά, δυο αγόρια και έξη κορίτσια, τον Μανούσο Κούνδουρο (1860-1933), αγωνιστή και πολιτικό που ηγήθηκε της επανάστασης και της ιδέας της αυτονόμησης της Κρήτης, τον Γιάγκο (Ιωάννη) (1864-1927) ο οποίος εγκαταστάθηκε στη Σμύρνη, τη Σοφία, σύζυγο Νικολάου Κατσουλογεώργη (αργότερα παντρεύτηκε το Ρούσο Χριστοδουλάκη όταν ο πρώτος της σύζυγος πέθανε), την Αργυρώ, σύζυγο Μανούσου Μπαϊρακτάρη, τη Δέσποινα, σύζυγο Εμμανουήλ Αναγνωστάκη, την Ελένη, σύζυγο Ευαγγέλου Σταυρίδου, την Ξανθίππη, σύζυγο Νικολάου Κουντουράκη, τη Χρυσάνθη, σύζυγο Γεωργίου Πλουμίδου. Ο εγγονός του, Λασθένης Κούνδουρος, σκοτώθηκε στην Κατοχή από ατύχημα (Μάιος 1944), ενώ συμμετείχε στην Αντίσταση ως αξιωματικός του ΕΔΕΣ.
Ζουπανία Μόντρουσκο και Ριέκα

Η Ζουπανία Μόντρουσκο και Ριέκα (κροατικά: Modruško-riječka županija, ουγγρικά: Modrus-Fiume vármegye) ήταν διοικητική διαίρεση της Κροατίας από το 1526 έως το 1920. Η πρωτεύουσα της περιοχής ήταν η πόλη Όγκουλιν, σύμφωνα με την απογραφή του 1910 είχε 231.654 κατοίκους κι έκταση 4.879 τετραγωνικά χλμ.

Ιστορία

Αρχικά δημιουργήθηκε το 1526 σαν διαίρεση του Βασιλείου της Σλαβονίας και έπειτα του Βασιλείου της Κροατίας και Σλαβονίας, επαρχιών του Βασιλείου της Ουγγαρίας και της Αυστροουγγαρίας. Από το 1918 έως το 1920 αποτέλεσε διοικητική περιοχή του Βασιλείου Σέρβων, Κροατών και Σλοβένων.
Γιώργος Δούρος

Βιογραφικό

Γεννήθηκε το 1962 στο Βέλο Κορινθίας, όπου και μεγάλωσε. Είναι ιδιοκτήτης καταστήματος καθαρισμού ρούχων. Γείτονές του είναι ο δικηγόρος Αλέξης Κούγιας και ο ηθοποιός Στάθης Ψάλτης, που επίσης κατάγονται από το Βέλο.
Από μικρός έπαιζε ποδόσφαιρο, ωστόσο το γεγονός ότι είναι μανιώδης καπνιστής τον εμπόδισε να κάνει καριέρα ως παίκτης, και ασχολήθηκε με τη διαιτησία. Ως διαιτητής είχε μεγάλη καριέρα, καθώς βρισκόταν στους πίνακες της Α΄ Εθνικής για 17 χρόνια, εκπροσωπώντας τον Σύνδεσμο Διαιτητών Κορινθίας. Το τελευταίο παιχνίδι που διαιτήτευσε ήταν τον Απρίλιο του 2005, οπότε αποφάσισε να αποσυρθεί.
Το παιχνίδι που σημάδεψε την καριέρα του Δούρου ήταν το ντέρμπυ Παναθηναϊκού - Ολυμπιακού στις 18 Απριλίου του 2004, το οποίο εν πολλοίς έκρινε το πρωτάθλημα της περιόδου 2003 - 2004. Tο παιχνίδι έληξε ισόπαλο με 2–2, μετά από λάθος του Δούρου, το οποίο έχει παραδεχτεί δημόσια και ο ίδιος ο Δούρος σε συνεντεύξεις του. Συγκεκριμένα, με το σκορ στο 1–2 υπέρ του Ολυμπιακού, ο αμυντικός του Παναθηναϊκού Σωτήρης Κυργιάκος χτύπησε με γροθιά στο πρόσωπο εκτός φάσης και μέσα στη μεγάλη περιοχή του τον επιθετικό του Ολυμπιακού Ζιοβάνι, ο οποίος ανταπέδωσε με κλωτσιά. Ο Δούρος αντί να σφυρίξει πέναλτυ υπέρ του Ολυμπιακού και να αποβάλει και τους δύο παίκτες ως όφειλε, απέβαλε μόνο τον Ζιοβάνι αφήνοντας εντελώς ατιμώρητο τον Κυργιάκο να συνεχίσει τον αγώνα. Ωστόσο και ο Παναθηναϊκός είχε παράπονα από εκείνο το παιχνίδι, κυρίως για το γκολ του Στολτίδη που πιθανόν δεν πέρασε τη γραμμή, για ένα πέναλτι του Ανατολάκη στον Κωνσταντίνου και δύο αποβολές (Γεωργάτος, Καστίγιο).
Ο Δούρος έχει δηλώσει, για την διαιτησία του σε εκείνον τον αγώνα, ότι «είναι αποβολή και πέναλτυ υπέρ του Ολυμπιακού. Αδίκησα τους παίκτες του Ολυμπιακού με αυτό το λάθος μου, τον προπονητή και τους φιλάθλους.» Ο Ολυμπιακός χαρακτήρισε «Δούρειο» το πρωτάθλημα που κατέκτησε ο Παναθηναϊκός.
Μετά το κλείσιμο της καριέρας του συνέχισε να είναι ενεργός στο χώρο του ποδοσφαίρου, και διετέλεσε πρόεδρος του Συνδέσμου Διαιτητών Κορινθίας, αλλά και πρόεδρος της Κεντρικής Επιτροπής Διαιτησίας (ΚΕΔ) της ΕΠΟ, μετά την παραίτηση του Κύρου Βασσάρα το 2012.
Ισαβέλλα Δάρα

Καριέρα

Το 1997 στέφθηκε "Β΄ Μις Ελλάς" στα καλλιστεία Σταρ Ελλάς, χορηγίας του ANT1. Λίγους μήνες αργότερα κέρδισε τον τίτλο της Μις Ευρώπης 1997 στο Κίεβο της Ουκρανίας. Ήταν η τέταρτη νικήτρια του τίτλου από την Ελλάδα. 
Μιλάει 5 γλώσσες (ελληνικά, γαλλικά, αγγλικά, ιταλικά και λίγα γερμανικά) και πέρα από τη σταδιοδρομία της ως μοντέλο, έχει ασχοληθεί με τη μουσική και την υποκριτική. Έχει δίπλωμα πιάνου. 
Συνθέτει μουσική και φιλοδοξεί να γίνει κλασική συνθέτιδα και μαέστρος. Έχει πτυχίο από το Ωδείο Αθηνών, καθώς και από το Ωδείο Νάκα. 

Είναι παντρεμένη και έχει ένα γιο, τον Αχιλλέα. Έχει εκλεγεί ως δημοτική σύμβουλος.
Τάσος Γεωργοπαπαδάκος

Βίος

Γεννήθηκε στα Τσικαλιά Λακωνίας το 1911.
Σπούδασε διαδοχικά θεολογία και κλασική φιλολογία στο πανεπιστήμιο της Αθήνας. Κατά την διάρκεια της κατοχής πήρε μέρος στην Εθνική Αντίσταση μέσα από τις γραμμές του ΕΑΜ στην Ύδρα, όπου μεταξύ άλλων έδινε πληροφορίες για τη δράση των Γερμανών ως διερμηνέας της μητρόπολης. Εκλέχθηκε εθνοσύμβουλος Ύδρας, και συμμετείχε στο Εθνικό Συμβούλιο στους Κορυσχάδες την άνοιξη του 1944.
To 1945 πήγε στην Θεσσαλονίκη όπου και παρέμεινε μέχρι τον θάνατό του στις 1 Μαϊου 1987. Εκεί παντρεύτηκε την φιλόλογο 'Ελλη Δελή και μαζί απέκτησαν δύο παιδιά, τον Μιχάλη(Άγη) και την Ναυσικά. Εργάστηκε σαν καθηγητής στο Αμερικανικό Κολλέγιο Θεσσαλονίκης "Ανατόλια" και αργότερα έγινε διευθυντής στο ίδιο κολλέγιο. Στο μεταξύ ασχολείται με το συγγραφικό του έργο και εκδίδει την "Αδελφοποιία εις την Μάνην", την "Ελληνική Γραμματολογία" και τα "Εκλεκτά Μέρη από τον Θουκυδίδη". Για το τρίτο έργο του βραβεύεται από την Ακαδημία Αθηνών. Εργάστηκε στη συνέχεια στο πανεπιστήμιο Θεσσαλονίκης σαν επόπτης διδασκαλίας της Νέας Ελληνικής στους ξένους φοιτητές. Στο τέλος της ζωής του εκδίδει μαζί με ομάδα φιλολόγων το "Μεγάλο Λεξικό της Νεοελληνικής Γλώσσας",καθώς και την "Θουκυδίδη Ιστορία", όπου μεταφράζει ολόκληρο τον Θουκυδίδη στην δημοτική. Επίσης εκδίδει τις "Μνήμες από την Εθνική Αντίσταση - Η δράση του ΕΛΑΝ Αργολικού".
Χρήστος Χρυσοφάκης

Σταδιοδρομία σε συλλόγους

Ξεκίνησε τη σταδιοδρομία του στον τοπικό σύλλογο της πατρίδας του, Ο.Φ. Ιεράπετρας, πριν κάνει το άλμα στις ακαδημίες του Εργοτέλη. Υπέγραψε το πρώτο του επαγγελματικό συμβόλαιο με τον σύλλογο στις 22 Ιουλίου 2008. Πέρασε τα επόμενα επτά χρόνια με τον Εργοτέλη, έχοντας συνολικά 33 συμμετοχές και σημειώνοντας 2 γκολ. Στις 2 Ιανουαρίου 2014, μετακινήθηκε με δανεισμό στον Παναιγιάλειο της Φούτμπολιγκ, μέχρι το τέλος της σεζόν. Στις 28 Ιανουαρίου 2015, επέστρεψε στην πατρίδα του Ιεράπετρα, υπογράφοντας με τον τοπικό σύλλογο Ο.Φ. Ιεράπετρας. Το καλοκαίρι του 2017, μετακινήθηκε στον έτερο τοπικό σύλλογο, τον Α.Σ. Ιεράπετρας.

Διεθνής σταδιοδρομία

Είναι πρώην διεθνής με τις Εθνικές Νέων και Ελπίδων της Ελλάδας, έχοντας κάνει το ντεμπούτο του σε έναν προκριματικό αγώνα για το Ευρωπαϊκό Πρωτάθλημα U19 του 2008 εναντίον της Βοσνίας και Ερζεγοβίνης U19.
(I Would) Die for You

Eurovision

Το τραγούδι εκτελέστηκε 22ο τη βραδιά μετά τον Φαμπρίτσιο Φανιέλλο της Μάλτας με το "Another Summer Night" και πριν από τους Rollo & King της Δανίας με το "Never Ever Let You Go". Κατά το πέρας της ψηφοφορίας, είχε λάβει 147 βαθμούς, τερματίζοντας στην 3η θέση, ανάμεσα σε 23 χώρες.
Το τραγούδι, με στίχους του Αντώνη Παππά και τη μουσική του Νίκου Τερζή, που αργότερα θα σύνθεταν το "Love Me Tonight" για τη Λευκορωσία, είναι ένα ανεβαστικό κομμάτι που εμπνέεται εν μέρει από την ελληνική λαϊκή μουσική. Λυρικά, ασχολείται με τη συνειδητοποίηση εκ μέρους των τραγουδιστών, οι οποίοι τραγουδούν από κοινού για το μεγαλύτερο μέρος της παράστασης, ότι η αγάπη τους είναι το μόνο που έχει σημασία. Μας λένε ο ένας στον άλλον ότι "θα πέθαινα για σένα/Κοίτα στα μάτια μου και δες ότι είναι αλήθεια".
Η παράσταση του διαγωνισμού ήταν μια σχετικά στατική υπόθεση, με τους τραγουδιστές καθώς και τους υποστηρικτές τραγουδιστές που στέκονταν μπροστά από τα μικρόφωνα να τραγουδούν. Ωστόσο, η Έλενα Παπαρίζου φορούσε μια σφιχτή λευκή στολή, ξεχωρίζοντας ενάντια στους τραγουδιστές και τους συνεργάτες της. Ενώ ο διαγωνισμός είχε στο σημείο αυτό αγκαλιάσει την προ-ηχογραφημένη μουσική, ο Νίκος Παναγιωτίδης ερμήνευσε με το παραδοσιακό ελληνικό μπουζούκι.
Η τρίτη θέση ήταν η υψηλότερη θέση της Ελλάδας μέχρι το Διαγωνισμό του 2005, όταν η Παπαρίζου, αυτή τη φορά σόλο, κέρδισε τον διαγωνισμό με το "My Number One".
Ακολούθησε ως Έλληνας εκπρόσωπος στο Διαγωνισμό ο Μιχάλης Ρακιντζής το 2002 με το "S.A.G.A.P.O.".
Γκρέτζιο

Ιστορία

Το Γκρέτζιο αναφέρεται για πρώτη φορά σε έγγραφα της Αγίας Ρωμαϊκής Αυτοκρατορίας του 10ου και 11ου αιώνα. Την περίοδο του Μεσαίωνα απέκτησε πολλά προνόμια λόγω του νοσοκομείου του Αγίου Ανδρέα του Βερτσέλλι, του οποίου ήταν υπό την κατοχή ήδη από τον 8ο αιώνα.
Το 1335 περιήλθε στην κατοχή του οίκου των Βισκόντι και ακολούθως στον Οίκο της Σαβοΐας (1373 και 1404).
Το 1513 ο αυτοκράτορας Μαξιμιλιανός Α' περιέλαβε το Γκρέτζιο στην κομητεία της Γκατινάρα.

Δημογραφική εξέλιξη

Οι 375 κάτοικοι χωρίζονται σε 159 οικογένειες. Έτσι, κάθε οικογένεια αποτελείται από 2,36 άτομα.
Οίκος των Ντάντολο

Το επώνυμο Δάνδολος, εξελληνισμένη μορφή του ιταλικού Ντάντολο (Dandolo), ήταν επώνυμο επιφανούς αρχοντικής οικογενείας της Βενετίας, από την οποία προήλθαν 4 δόγηδες, αλλά και άλλων προσώπων. Πρόσωπα σε αμφότερες της κατηγορίες είναι τα παρακάτω:
Ολίμπια Μιλάνο

Λογότυπο

Το λογότυπο της ομάδας όπως έχει εξελιχθεί με το πέρασμα του χρόνου.
Μεχμανά

Πληροφορίες

Βρίσκεται κοντά στα σύνορα με το Αζερμπαϊτζάν και κατοικείται από ελάχιστους. Πριν το πόλεμο του Ναγκόρνο-Καραμπάχ υπήρχαν αρκετές ελληνικές οικογένειες, ποντιακής καταγωγής, στο χωριό, οι οποίες είτε εγκαταστάθηκαν στην Ελλάδα είτε εγκατέλειψαν το χωριό.
Δεν συνδέεται με συγκοινωνία.
Ντέιβ Χάινεμαν

Πρώιμη ζωή, εκπαίδευση και καριέρα

Ο Χάινεμαν ζούσε σε διάφορα μέρη στην ανατολική Νεμπράσκα κατά την διάρκεια της νιότης του, τελικά παρακολουθώντας την μέση εκπαίδευση στο Γουέιχου. Αποφοίτησε από την Στρατιωτική Ακαδημία των ΗΠΑ το 1970. Υπηρέτησε πέντε έτη στον Στρατό Ξηράς των ΗΠΑ, αποσυρόμενος με το βαθμό του λοχαγού. Επίσης αποφοίτησε από το πρόγραμμα εκπαίδευσης Army Ranger.
Ο Χάινεμαν υπηρέτησε στο Συμβούλιο του Φρέμοντ από το 1990 μέχρι το 1994. Επίσης υπηρέτησε δύο θητείες ως Πολιτειακός Υπουργός Οικονομικών της Νεμπράσκα (Nebraska State Treasurer) από το 1994 μέχρι το 2001, και διορίσθηκε 37ος Αναπληρωτής Κυβερνήτης της Νεμπράσκα την 1η Οκτωβρίου 2001. Εκλέχθηκε για πλήρη θητεία αναπληρωτή κυβερνήτη το 2002. Είναι παντρεμένος με την Sally Ganem, πρώην διευθύντρια δημοτικού σχολείου. Έχουν έναν γιο.

Κυβερνήτης της Νεμπράσκα

Ο Χάινεμαν έγινε Κυβερνήτης στις 20 Ιανουαρίου 2005, μετά την παραίτηση του Μάικ Γιόχανς για να γίνει Υπουργός Γεωργίας των Ηνωμένων Πολιτειών στην Κυβέρνηση του Προέδρου Τζορτζ Ο. Μπους.  Στις 11 Απριλίου 2005, ανακοίνωσε ότι θα διεκδικούσε την εκλογή του σε μια πλήρη τετραετή θητεία. Είχε την υποστήριξη του Γερουσιαστή της Νεμπράσκα Τσακ Χάγκελ, αν και αντιμετώπισε μια δύσκολη πρόκληση στον Ρεπουμπλικανικό προκριματικό από τον πρώην προπονητή του ποδοσφαίρου Nebraska Cornhuskers και Αντιπροσώπου των ΗΠΑ Τομ Όσμπορν. Έλαβε 49 τοις εκατό από τις πάνω από 197.000 ψήφους που μετρήθηκαν, και ο Όσμπορν 45 τοις εκατό.

Ο Χάινεμαν νίκησε τον Δημοκρατικό υποψήφιο Ντέιβιντ Χαν στην γενική εκλογή της 7ης Νοεμβρίου 2006, λαμβάνοντας 73,4 τοις εκατό των ψήφων.
Ως κυβερνήτης ο Χάινεμαν εργάστηκε με το Νομοθετικό Σώμα της Νεμπράσκα για να ψηφιστεί η μεγαλύτερη περικοπή φόρων στην ιστορία της πολιτείας. 
Στις 23 Απριλίου 2010, ο Χάινεμαν υπέγραψε ένα σημαντικό νομοσχέδιο για τις εκτρώσεις.
Χρώμα μαλλιών

Το χρώμα των μαλλιών είναι η χρώση των τριχοθυλακίων που οφείλονται σε δύο τύπους μελανίνης : την ευμελανίνη και την φαιομελανίνη. Γενικά, αν υπάρχει μεγαλύτερη ποσότητα ευμελανίνης, το χρώμα των μαλλιών είναι πιο σκούρο. ενώ αν υπάρχει λιγότερη ευμελανίνη, πιο ανοικτό.  Τα επίπεδα μελανίνης μπορεί να ποικίλλουν με την πάροδο του χρόνου προκαλώντας την αλλαγή του χρώματος των μαλλιών ενός ατόμου και είναι πιθανό να υπάρχουν θυλάκια τριχών με περισσότερα από ένα χρώματα στο ίδιο άτομο, προκαλώντας έτσι φυσική διχρωμία. Τα χρώματα των μαλλιών συσχετίζονται συχνά με εθνοτικές ομάδες , ενώ γκρίζα και τα άσπρα μαλλιά συνδέονται με την ηλικία, καθώς και με κληρονομικότητα .

Γενετική και βιοχημεία χρώματος μαλλιών

Δύο τύποι χρωστικών προσδίδουν στα μαλλιά το χρώμα τους: η ευμελανίνη και η φαιομελανίνη. Το χρώμα της φαιομελανίνης είναι πορτοκαλo-κόκκινο. Όλοι οι άνθρωποι έχουν μια ποσότητα φαιομελανίνης στα μαλλιά τους. Η ευμελανίνη έχει δύο τύπους: μαύρη και καφέ, και ρυθμίζει πόσο σκούρο είναι το χρώμα μαλλιών.  Μια χαμηλή συγκέντρωση καφέ ευμελανίνης δίνει ως αποτέλεσμα ξανθά μαλλιά, ενώ υψηλότερη συγκέντρωση καφέ ευμελανίνης δίνει καστανά μαλλιά.  Υψηλές ποσότητες μαύρης ευμελανίνης καθορίζει τα μαύρα μαλλιά, ενώ χαμηλές συγκεντρώσεις της έχουν σαν αποτέλεσμα άσπρα μαλλιά. 
Η φαιομελανίνη είναι περισσότερο βιοχημικά σταθερή από τη μαύρη ευμελανίνη, αλλά λιγότερο βιοχημικά σταθερή από την καφέ ευμελανίνη, οπότε διασπάται πιο αργά όταν οξειδώνεται.  Αυτός είναι ο λόγος για τον οποίο η βαφή των μαλλιών δίνει στα πιο σκούρα μαλλιά μια κοκκινωπή απόχρωση.  Καθώς η φαιομελανίνη συνεχίζει να καταρρέει, τα μαλλιά σταδιακά θα γίνουν κόκκινα, κατόπιν πορτοκαλί, τότε κίτρινα και τελικά άσπρα. 
Η γενετική των χρωμάτων των μαλλιών δεν έχει ακόμη εδραιωθεί.  Σύμφωνα με μια θεωρία, τουλάχιστον δύο ζεύγη γονιδίων ελέγχουν το ανθρώπινο χρώμα των μαλλιών.

Κατανομή στον παγκόσμιο πληθυσμό

Τα μαύρα μαλλιά είναι τα πιο διαδεδομένα στον κόσμο, με τα τα καφέ μαλλιά να ακολουθούν στη δεύτερη θέση. Τα φυσικά ξανθά και κόκκινα μαλλιά σπανίζουν στον ενήλικο πληθυσμό. Τα μαλλιά των ανθρώπων καταλήγουν γκρίζα ή άσπρα με την ηλικία. Τα γκρίζα και τα άσπρα μαλλιά που εμφανίζονται νωρίς μπορεί να είναι αποτέλεσμα μεταλλαγμένων γονιδίων του αλφισμού και άλλων.
Οι ιθαγενείς πληθυσμοί της Ασίας, της Αφρικής, της Αμερικής και της Ωκεανίας έχουν κατά κανόνα μαύρα μαλλιά. Μόνο στη Μέση Ανατολή και στη Βόρεια Αφρική παρατηρούνται καφέ μαλλιά σε συχνότητα. Φυσικά ξανθά και κόκκινα μαλλιά παρατηρούνται καμιά φορά σε κάποιες περιοχές της Ασίας, της Βόρειας Αφρικής και της Ωκεανίας.
Στην Ευρώπη, τα καφέ μαλλιά είναι το κυρίαρχο χρώμα μαλλιών. Τα σκούρα καφέ μαλλιά επικρατούν στη Νότια Ευρώπη, ενώ στην Κεντρική και στη Βόρεια είναι πιο συνηθισμένα τα ανοικτά καφέ. Τα μαύρα μαλλιά μπορούν επίσης να βρεθούν.
Πολλά παιδιά έχουν στη νεαρή ηλικία ξανθά μαλλιά, στα περισσότερα όμως σκουραίνουν μέχρι την ενηλικίωση και γίνονται καφέ. Έτσι, το φυσικό ξανθό σε ενήλικα άτομα σπανίζει.
Τα κόκκινα μαλλιά είναι υπολειπόμενα σε σχέση με τα άλλα χρώματα μαλλιών και είναι το πιο σπάνιο χρώμα.
Φρειδερίκος Η΄ του Σλέσβιχ-Χόλσταϊν

Βιογραφία

Ο Φρειδερίκος-Χριστιανός-Αύγουστος γεννήθηκε στο Αουγκούστενμπουρκ και ήταν ο πρωτότοκος γιος του Χριστιανού-Αυγούστου Β΄ δούκα του Σ.Χ.Χ.Αουγκούστενμπουρκ και της Λουίζας-Σοφίας των Όλντενμπουρκ, κόρης του Χριστιανού-Κορράδου κόμη του Ντάννεσκιολτ-Σάμσεε.
Απεβίωσε το 1880 στο Βήσμπαντεν της Έσσης-Νασσάου στην Πρωσία, σε ηλικία 51 ετών. Τον διαδέχθηκε ο μόνος γιος του Ερνέστος Γκύντερ.
Ο-μεθυλοβενζονιτρίλιο

Με κυάνωση o-μεθυλοφαινυλαλογονιδίου

Με επίδραση κυανιούχου καλίου σε o-μεθυλοφαινυλαλογονίδιο (o-CH₃C₆H₄X), παράγεται ο-μεθυλοβενζονιτρίλιο:

Με αφυδάτωση ο-μεθυλοβενζαμιδίου

Με επίδραση αφυδατικών μέσων, όπως πεντοξείδιο του φωσφόρου (P₂O₅) ή πενταχλωριούχο φωσφόρο (PCl₅) ή θειονυλοχλωρίδιο (SOCl₂), σε ο-μεθυλοβενζαμίδιο παράγεται ο-μεθυλοβενζονιτρίλιο:

Με επίδραση ο-μεθυλοφαινυλομαγνησιαλογονιδίου σε χλωροκυάνιο

Με επίδραση ο-μεθυλοφαινυλομαγνησιαλογονίδιου σε χλωροκυάνιο (ClCN) παράγεται ο-μεθυλοβενζονιτρίλιο:

Υδρόλυση

1. Με μερική υδρόλυση ο-μεθυλοβενζονιτριλίου, παράγεται ο-μεθυλοβενζαμίδιο:
2. Με πλήρη υδρόλυση ο-μεθυλοβενζονιτριλίου, παράγεται ο-μεθυλοβενζοϊκό οξύ:

Παραγωγή ο-μεθυλοφαινυλοκετόνης

Με επίδραση οργανομαγνησιακής ένωσης (RMgX) και έπειτα υδρόλυση, παράγεται ο-μεθυλοφαινυλοκετόνη

Yδρογόνωση

1. Με καταλυτική υδρογόνωση παράγεται ο-μεθυλοβενζυλαμίνη:
2. Με επίδραση λιθιοαργιλιοϋδρίδιου παράγεται ο-μεθυλοβενζυλαμίνη:

Παραγωγή ενώσεων συναρμογής

Παράγει εύκολα διάφορες ενώσεις συναρμογής. Π.χ. με επίδραση χλωριούχου παλλάδιου παράγεται δι(ο-μεθυλοφαινυλοκυανο)διχλωροπαλλάδιο:
Νήσος Φάρος

Η Νήσος Φάρος (αραβικά: منارة) είναι πρώην νησί της Αλεξάνδρειας στην Αίγυπτο, σήμερα κατοικημένη χερσόνησος και μέρος του πολεοδομικού ιστού και του λιμανιού της πόλης. Η περιοχή όπου ήταν η νήσος σήμερα αντιστοιχεί στη συνοικία Ανφούσι.

Ιστορία

Ο Όμηρος αναφέρει το νησί στην Οδύσσεια. Σύμφωνα με το μύθο, ο βασιλιάς της Σπάρτης,  Μενέλαος βγήκε στο νησί, του οποίου το όνομα δεν ήταν γνωστό. Ρώτησε έναν άνθρωπο ποιος ηταν ο ιδιοκτήτης και πως λεγόταν και του απάντησε Pera'a (Φαραώ της Αιγύπτου). Ο βασιλιάς παράφρασε τη λέξη σε "Φάρος", που στα αρχαία ελληνικά σημαίνει κουβέρτα (τὸ φᾶρος: ύφασμα, κερί) το οποία έδωσε στο νησί το όνομα του.
Την εποχή όταν ήταν νησί και πριν από την εποχή των Πτολεμαίων, το νησί του Φάρου βρίσκονταν κοντά στην ηπειρωτική χώρα, ήταν επίμηκες και περίπου παράλληλα προς την ακτογραμμή.
Με την ίδρυση και την ανάπτυξη της Αλεξάνδρειας, οι Πτολεμαίοι αποφάσισαν να χτίσουν ένα φάρο στο ανατολικό άκρο του νησιού του Φάρου για την διευκόλυνση των πλοίων. Επίσης με την το συνέδεσαν με την ηπειρωτική χώρα μέσω ενός υπερυψωμένου μονοπατιού, το Επταστάδιο, με μήκος επτά στάδια ή περίπου 1344 μέτρα. Με τις διαδοχικές διευρύνσεις, των φαινομένων καθίζησης και σεισμικά φαινόμενα οδήγησαν σε μια παράκτια υποχώρηση, ο δρόμος διευρύνθηκε και σχηματίστηκε ο ισθμός της Μανσέγια. Το νησί κατοικήθηκε και σε αυτό ήταν χτισμένο ένα υδραγωγείο.
Το 1303 και το 1323 το νησί υπέστη δύο μεγάλους σεισμούς όπου ο Φάρος κατέρρευσε και πολλά λείψανα του κατέληξαν στο βυθό της θάλασσας. Το 1480, ο σουλτάνος Καΐτμπέης έχτισε ένα φρούριο χρησιμοποιώντας τα ερείπια του φάρου που διασώζεται και σήμερα.
Οχυρό Έμπολα

Το Οχυρό Έμπολα είναι αρχαία οχύρωση στην Κάλυμνο κοντά στον Βαθύ.
Χτίστηκε τον 4ο με 3ο αιώνα π.Χ. ενώ στο εσωτερικό του τον 6ο μ.Χ. αιώνα κτίστηκε βασιλική με πέτρες από το οχυρό. Άγνωστη η αρχική του χρήση πιθανώς κτίστηκε για προστασία των κατοίκων, την ίδια εποχή στην Κάλυμνο χτίστηκαν πολλά οχυρά και φυλάκια. Αργότερα χρησιμοποιήθηκε από τους κατοίκους της περιοχής για προστασία κατά τις πειρατικές επιδρομές.
Α.Π.Σ. Ηλειακός Λεχαινών

Ο Ηλειακός Λεχαινών αποτελεί ένα από τα παλαιότερα εν ενεργεία ποδοσφαιρικά σωματεία του νομού Ηλείας. Ο σύλλογος ιδρύθηκε το έτος 1931 στα Λεχαινά Ηλείας με χρώματα το κυανό και το λευκό. Η ομάδα του Ηλειακού ήταν ένα από τα δέκα αρχικά ιδρυτικά μέλη της ενώσεως ποδοσφαιρικών σωματείων Ηλείας κατά την δημιουργία της το έτος 1969. Την περίοδο 1969-70 η ομάδα συμμετείχε στην Β κατηγορία της ενώσεως ενώ από την επόμενη περίοδο η ομάδα αγωνίστηκε στην Α κατηγορία Ηλείας. Έκτοτε ο Ηλειακός έχει παίξει πρωταγωνιστικό ρόλο στο τοπικό ποδόσφαιρο της Ηλείας έχοντας κατακτήσει 3 φορές το πρωτάθλημα Ηλείας (1992-93, 1998-99, 2003-04), καθώς και 5 κύπελλα Ηλείας (1971-72, 1975-76, 1991-92, 2004-05, 2005-06).

Εθνικές κατηγορίες

Ο Ηλειακός έχει συμμετάσχει 9 φορές σε πρωτάθλημα της Δ εθνικής κατηγορίας τις περιόδους 1990-91 (12η θέση), 1991-92 (14η - υποβιβασμός), 1993-94 (16η - υποβιβασμός), 1999-00 (2η θέση), 2000-01 (16η - υποβιβασμός), 2002-03 (13η - υποβιβασμός), 2004-05 (5η θέση), 2006-07 (11η - υποβιβασμός)
Αλεξάνδρα Λαδικού

Βιογραφία

Το 1953 συμμετείχε στα καλλιστεία και κέρδισε τον τίτλο Β΄ Μις Ελλάς, ενώ βγήκε Αναπληρωματική Μις Κόσμος την ίδια χρονιά στην αντίστοιχη διεθνή διοργάνωση που πραγματοποιήθηκε στο Λονδίνο.
Αποφοίτησε από το Θέατρο Τέχνης του Καρόλου Κουν, με το οποίο και εμφανίστηκε για πρώτη φορά στο θέατρο στην "Αυλή των θαυμάτων" του Ιάκωβου Καμπανέλλη.
Συνεργάστηκε με το Λαϊκό Θέατρο του Mάνου Kατράκη, τους θιάσους των Πέτρου Φυσσούν και Γιάννη Φέρτη-Ξένιας Καλογεροπούλου, με τους σκηνοθέτες Μήτσο Λυγίζο, Πέλο Κατσέλη, Ντίνο Δημόπουλο κ.ά.
Από το 1996 μέχρι και το 2010, δίδασκε και είχε αναλάβει την καλλιτεχνική διεύθυνση στη Δραματική Σχολή του Διομήδη Φωτιάδη. Τα τελευταία χρόνια συνεργάζεται με το Κρατικό Θέατρο Βορείου Ελλάδος, ενώ έχει ανεβάσει θεατρικές παραστάσεις και με δικό της θίασο.

Διακρίσεις

Σε εκδήλωση της 29ης Μαρτίου του 1999 από το Κέντρο Μελέτης και Έρευνας του Ελληνικού Θεάτρου (Θεατρικό Μουσείο) απονεμήθηκε στην ίδια και στην Κάκια Αναλυτή το Έπαθλο "Κυβέλη" για τη διαρκή προσφορά τους.

Πολιτική

Η Αλεξάνδρα Λαδικού ήταν υποψήφια Ευρωβουλευτής στις εκλογές της 25 Μαΐου του 2014 με το κόμμα του Δημ. Καζάκη, ΕΠΑΜ.
Ντέιβιντ Βουνάγκι

Πρώτα χρόνια και σπουδές

Γεννήθηκε στη Σαμασόντου, στην επαρχία Ίζαμπελ. Σπούδασε στο Σχολείο Δευτεροβάθμιας Εκπαίδευσης του KGVI από το 1968 έως το 1973. Έλαβε το 1976 δίπλωμα εκπαίδευσης στην επιστήμη από το Πανεπιστήμιο του Νότιου Ειρηνικού, στα Φίτζι και έναν τίτλο MB στον τομέα της Εκπαίδευσης στη Βιολογία  από το Πανεπιστήμιο της Παπούα Νέας Γουινέας, το 1982. Προτού υπηρετήσει ως ιερέας, ήταν δάσκαλος στο κυβερνητικό σχολείο του KGVI και στο κολλέγιο Σέλουιν της Εκκλησίας της Μελανησίας. 
Ο Βουνάγκι απέκτησε μπάτσελορ θεολογίας από το Κολέγιο του  Αγίου Ιωάννη, στο Ώκλαντ της Νέας Ζηλανδίας το 1990. Ήταν δάσκαλος στο Θεολογικό Κολέγιο του Επισκόπου Πάτεσον Κοχιμαράμα στις Νήσους του Σολομώντα το 1992. 
Μετακόμισε στον Καναδά, όπου ήταν βοηθός ιερέας στην ενορία Αγίου Ανσέλμου στη μητρόπολη του Νέου Γουεστμίνστερ, στην Βρετανική Κολομβία, από το 1996 έως το 1998. Απέκτησε Μάστερ Θεολογίαςαπό τη Θεολογική  Σχολή του Βανκούβερ το 1998.

Θρησκευτικός λειτουργός

Επέστρεψε αργότερα στις Νήσους του Σολομώντα, όπου ήταν ιερέας στη μητρόπολη Ysabel. Το 1999 επέστρεψε στη διδασκαλία στο κολλέγιο Σέλουιν, όπου ήταν διευθυντής. Διετέλεσε Γραμματέας της Αποστολής στην επαρχιακή έδρα της Εκκλησίας της Μελανησίας το 2000. Ο Βουνάγκι εκλέχτηκε τον ίδιο χρόνο, Επίσκοπος της Μητρόπολης Τεμότου, θέση στην οποία ήταν μέχρι το 2009. Χρίστηκε ως επίσκοπος και εγκαταστάθηκε ως ο τρίτος επίσκοπος της Τεμότου στις 6 Μαΐου 2001.  
Εκλέχτηκε ο 5ος Αρχιεπίσκοπος και αρχηγός της Εκκλησίας της επαρχίας της Μελανησίας στις 4 Μαρτίου 2009, σε επαρχιακό εκλογικό συμβούλιο, που πραγματοποιήθηκε στην Ονιάρα, και ενθρονίστηκε στις 31 Μαΐου 2009.   
Παρακολούθησε την  Τέταρτη Παγκόσμια Συνάντηση του Νότου στη Σιγκαπούρη από τις 19 έως τις 23 Απριλίου 2010 και εκπροσωπήθηκε επίσης στο Παγκόσμιο Συνέδριο για το Νότο που διεξήχθη στην Μπανγκόκ στις 18-20 Ιουλίου 2012.  
Έφυγε από τη θέση στις 6 Σεπτεμβρίου 2015, σε μια τελετή που πραγματοποιήθηκε στον Καθεδρικό Ναό του Αγίου Βαρνάβα, στην Ονιάρα, στην οποία παρέστησαν οι εννέα επίσκοποι της Αγγλικανικής Εκκλησίας της Μελανησίας. Τον διαδέχθηκε ως υπηρεσιακός προκαθήμενος ο Νάθαν Τομ, επίσκοπος της Γκουανταλκανάλ, ανώτερος επίσκοπος της επαρχίας, μέχρι την εκλογή του νέου προκαθημένου στις 12 Φεβρουαρίου 2016.

Γενικός Κυβερνήτης

Τον Ιούνιο του 2019, έγινε ο μόνος υποψήφιος για να είναι ο επόμενος Γενικός κυβερνήτης των Νήσων Σολομώντα, αντιπρόσωπος της Βασίλισσας στη χώρα (Αντιβασιλέας), και ανέλαβε καθήκοντα στις 7 Ιουλίου.